JWD รุกขยาย “ห้องเย็น” พื้นที่เศรษฐกิจ รองรับดีมานด์ทั่วประเทศ
JWD รุกขยาย “ห้องเย็น” พื้นที่เศรษฐกิจ รองรับดีมานด์ทั่วประเทศ
21 ก.ย. 2563

นายจิตชัย นิมิตรปัญญา รองประธานเจ้าหน้าที่บริหาร บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า บริษัทฯ มีแผนขยายการลงทุนก่อสร้างศูนย์กระจายสินค้าห้องเย็น (Cold Storage Distribution Center)  ในจังหวัดเศรษฐกิจในภูมิภาคต่าง ๆ ทั่วประเทศ เพื่อใช้เป็นฮับในการขนส่งแบบ Cross Docking หรือให้บริการรวบรวมสินค้าจากซัพพลายเออร์เพื่อนำมาคัดแยก บรรจุหีบห่อ และจัดส่งให้แก่ลูกค้าทั่วประเทศ รองรับดีมานด์ในต่างจังหวัด และตอบสนองความต้องการใช้บริการขนส่งสินค้าควบคุมอุณหภูมิที่มีแนวโน้มขยายตัว เห็นได้จากปัจจุบันคลังสินค้าห้องเย็นมหาชัย บางนาและสุวินทวงศ์ มีอัตราใช้พื้นที่เฉลี่ยกว่า 80% จากปัจจุบันมีความจุสินค้ากว่า 100,000 พาเล็ต
โดยเบื้องต้นวางโมเดลขยายการลงทุนทั้งในรูปแบบที่บริษัทฯ เป็นผู้ลงทุนเอง 100% และร่วมลงทุนกับพาร์ทเนอร์ที่มีความต้องการใช้พื้นที่คลังสินค้าห้องเย็นในจังหวัดต่าง ๆ เพื่อทำหน้าที่เป็นจุดรวมรวบ กระจายสินค้า รวมทั้งบริการ on-site service โดยให้ความสนใจลงทุนในพื้นที่ภาคกลาง ภาคเหนือและภาคตะวันออกเฉียงเหนือ ทั้งในรูปแบบการก่อสร้างใหม่และเช่าพื้นที่คลังสินค้าห้องเย็น
ขณะที่ความคืบหน้าการก่อสร้างคลังสินค้าห้องเย็น (อาคาร 9) ย่านมหาชัย เพื่อรองรับการจัดเก็บสินค้า 12,000 พาเล็ต คาดว่าจะก่อสร้างและติดตั้งระบบแล้วเสร็จได้ในช่วงสิ้นปีนี้ เพื่อรองรับการจัดเก็บสินค้าประเภทสัตว์ปีก โดยประเมินว่าภายในต้นไตรมาส 2/64 จะมีอัตราการใช้พื้นที่แตะ 60% ซึ่งถือเป็นจุดคุ้มทุน เนื่องจากมีสินค้าที่รอการเก็บแล้ว
อย่างไรก็ตามคลังสินค้าดังกล่าวถือเป็นคลังสินค้าห้องเย็นสาธารณะที่นำระบบจัดเก็บสินค้าแบบอัตโนมัติ (ASRS) มาใช้ทดแทนการจัดเรียงสินค้าด้วยรถโฟล์คลิฟต์ช่วยลดการใช้แรงงาน และสามารถลดการใช้พลังงาน 10-15% เมื่อเทียบกับคลังสินค้าห้องเย็นระบบดั้งเดิม โดยระบบจัดเก็บสินค้าดังกล่าวเป็นรูปแบบเดียวกับอาคาร 8 แต่ใช้งบลงทุนลดลงมากกว่า 10% จากเดิมลงทุนประมาณ 500 ล้านบาท
“เราต้องการเป็น First Mover หรือผู้ประกอบการรายแรกในธุรกิจคลังสินค้าห้องเย็นที่ได้รับการรับรองมาตรฐาน ตลอดจนรุกขยายการลงทุนในต่างจังหวัดที่มีศักยภาพ โดยมองว่าปัจจุบันลูกค้ามี Pain Point เกี่ยวกับการกระจายสินค้าแช่เย็นและแช่แข็งในต่างจังหวัด การลงทุน Cold Storage Distribution Center จะตอบโจทย์การแก้ไขปัญหาแก่ลูกค้าได้” นายจิตชัย กล่าว
นายจิตชัย กล่าวว่า บริษัทฯ ยังได้มุ่งเน้นพัฒนามาตรฐานด้านระบบคุณภาพอย่างต่อเนื่อง โดยในปีนี้คลังสินค้าห้องเย็นมหาชัยเป็นรายแรกและรายเดียวของประเทศไทยในปัจจุบัน ที่ได้รับรองด้านระบบการจัดการทั้งในกระบวนการผลิต และกระบวนการแช่แข็งสินค้า รวมถึงกระบวนจัดเก็บสินค้าที่สอดคล้องกับระบบการจัดการในระดับสากลตามข้อกำหนดของมาตรฐาน FSSC 22000 (Food Safety System Certificate 22000) และมาตรฐาน ISO 22000:2018 (Food Safety Management System)
เพื่อช่วยเสริมสร้างความมั่นใจด้านความปลอดภัยของอาหารและการตรวจสอบย้อนกลับได้ของกระบวนการทั้งหมดในห่วงโซ่อาหารที่มีประสิทธิภาพแก่ลูกค้า ทั้งที่เป็นบริษัทข้ามชาติและลูกค้าในประเทศ ส่วนปี 64 วางเป้าหมายขยายการได้รับรองมาตรฐานสากลเพิ่มเติมที่คลังสินค้าห้องเย็นบางนาและสุวินทวงศ์
ขณะเดียวกัน คลังสินค้าห้องเย็นของ JWD ยังได้รับการรับรองมาตรฐานอื่น ๆ เช่น คลังสินค้าห้องเย็นมหาชัยได้รับใบอนุญาต MSC License หรือการรับรองการทำประมงจากธรรมชาติอย่างยั่งยืน และมาตรฐาน ASC หรือการรับรองอาหารทะเลจากการเพาะเลี้ยงอย่างยั่งยืน, คลังสินค้าห้องเย็นบางนาได้รับมาตรฐานรับรองการส่งออกสินค้าประเภทสัตว์ปีกไปยังกลุ่มประเทศสหภาพยุโรปและญี่ปุ่นหรือ EST. 250, คลังสินค้าห้องเย็นสุวินทวงศ์ได้รับรองมาตรฐานฮาลาลในการจัดเก็บสินค้า เป็นต้น
นอกจากนี้ เมื่อเดือนมิ.ย.ที่ผ่านมา บริษัทฯ ได้รับการรับรองมาตรฐานคุณภาพบริการขนส่งด้วยรถบรรทุกหรือ Q Mark และเดือนส.ค.ที่ผ่านมาได้รับการรับรองมาตรฐานคุณภาพการขนส่งสินค้าเกษตรและอาหารด้วยรถบรรทุกแบบควบคุมอุณหภูมิหรือ Q Cold Chain จากกรมการขนส่งทางบก ทั้งยังได้รับประกาศนียบัตรเชิดชูเกียรติเพื่อเป็นแบบอย่างที่ดี ประเภทธุรกิจขนาดใหญ่และโล่ประกาศเกียรติคุณประเภทธุรกิจขนาดใหญ่ที่มีพัฒนาการในระดับดีเลิศ จากกรมส่งเสริมอุตสาหกรรม